
საქართველოს ფინანსთა მინისტრის 
ბრძანება №562

2008 წლის 27 ივნისი 
ქ. თბილისი

,,გარანტიის წარდგენისა და გამოყენების, მისი წარდგენისაგან გათავისუფლების შემთხვევების და საგარანტიო თანხის განსაზღვრის წესების შესახებ ინსტრუქციის დამტკიცების თაობაზე“ საქართველოს ფინანსთა მინისტრის 2006 წლის 20 დეკემბრის №1767 ბრძანებაში ცვლილებების შეტანის შესახებ

,,ნორმატიული აქტების შესახებ“ საქართველოს კანონის 36-ე მუხლის შესაბამისად, ვბრძანებ:

მუხლი 1. ,,გარანტიის წარდგენისა და გამოყენების, მისი წარდგენისაგან გათავისუფლების შემთხვევების და საგარანტიო თანხის განსაზღვრის წესების შესახებ ინსტრუქციის დამტკიცების თაობაზე“ საქართველოს ფინანსთა მინისტრის 2006 წლის 20 დეკემბრის №1767 ბრძანებით (სსმ III, 22.12.2006წ., №172, მუხ. 2333) დამტკიცებულ ,,გარანტიის წარდგენისა და გამოყენების, მისი წარდგენისაგან გათავისუფლების შემთხვევების და საგარანტიო თანხის განსაზღვრის წესების შესახებ“ ინსტრუქციაში შეტანილ იქნეს შემდეგი ცვლილებები:

ა) ინსტრუქციის მე-2 მუხლის პირველი პუნქტი ჩამოყალიბდეს შემდეგი რედაქციით:

,,1. გარანტია არ წარედგინება, თუ:

ა) საქონელი გადაადგილდება:

ა.ა) საჰაერო ან საზღვაო ტრანსპორტით;

ა.ბ) მილსადენით ან ელექტროგადამცემი ხაზებით;

ა.გ) სარკინიგზო ტრანსპორტით;

ა.დ) საავტომობილო სატრანსპორტო საშუალებით;

ბ) პირი, რომელსაც წარმოეშვა ან შეიძლება წარმოეშვას საბაჟო ვალდებულება, სახელმწიფო ხელისუფლების ან ადგილობრივი თვითმმართველობის ორგანოა;

გ) საქართველოს საბაჟო ტერიტორიაზე საქართველოს საბაჟო კოდექსის მე-7 მუხლის მე-19 ნაწილით განსაზღვრული სატრანსპორტო საშუალებები გადაადგილდება თავისი სვლით ან გადაიზიდება სხვა სატრანსპორტო საშუალებით.“;

ბ) ინსტრუქციიდან ამოღებულ იქნეს მე-3 მუხლის ,,ა“ ქვეპუნქტი;

გ) ინსტრუქციიდან ამოღებულ იქნეს მე-3 მუხლის ,,გ.ა“ ქვეპუნქტი;

დ) ინსტრუქციიდან ამოღებულ იქნეს მე-4 მუხლის პირველი პუნქტის ,,ბ“ ქვეპუნქტი;

ე) ინსტრუქციის მე-4 მუხლის მე-2 პუნქტის ,,ა.ზ“ და ,,ა.თ“ ქვეპუნქტები ჩამოყალიბდეს შემდეგი რედაქციით:

,,ა.ზ) უქმდება საბაჟო დამუშავების ოპერაციის დასრულების ან კანონმდებლობით გათვალისწინებული სხვა პირობების შესრულების დამადასტურებელი დოკუმენტების საფუძველზე;

ა.თ) უქმდება სანებართვო საქმიანობის დასრულებისა და საბაჟო საწყობის ან/და დროებითი შენახვის საწყობის ან უბაჟო ვაჭრობის პუნქტის გაუქმების დამადასტურებელი დოკუმენტების წარმოდგენის შემდეგ, რომლითაც დასტურდება კანონმდებლობით გათვალისწინებული ვალდებულებების შესრულება;“; 

ვ) ინსტრუქციის მე-4 მუხლის მე-2 პუნქტის ,,ბ.ზ“ და ,,ბ.თ“ ქვეპუნქტები ჩამოყალიბდეს შემდეგი რედაქციით:

,,ბ.ზ) უქმდება საბაჟო დამუშავების ოპერაციის დასრულების ან კანონმდებლობით გათვალისწინებული სხვა პირობების შესრულების დამადასტურებელი დოკუმენტების საფუძველზე;

ბ.თ) უქმდება სანებართვო საქმიანობის დასრულებისა და საბაჟო საწყობის ან/და დროებითი შენახვის საწყობის ან უბაჟო ვაჭრობის პუნქტის გაუქმების დამადასტურებელი დოკუმენტების წარმოდგენის შემდეგ, რომლითაც დასტურდება კანონმდებლობით გათვალისწინებული ვალდებულებების შესრულება;“;

ზ) ინსტრუქციის მე-4 მუხლის მე-2 პუნქტის ,,გ.ზ“ და ,,გ.თ“ ქვეპუნქტები ჩამოყალიბდეს შემდეგი რედაქციით:

,,გ.ზ) ბრუნდება ვალდებული პირის მიერ საბაჟო ორგანოს წინაშე დეპოზიტით უზრუნველყოფილი ვალდებულების შესრულების შემდეგ. დაბრუნების საფუძველია თანხის დაბრუნებაზე ვალდებული პირის წერილობითი მოთხოვნა, რომელსაც თან უნდა ახლდეს საბაჟო დამუშავების ოპერაციის დასრულების ან კანონმდებლობით გათვალისწინებული სხვა პირობების შესრულების დამადასტურებელი დოკუმენტები;

გ.თ) ბრუნდება სანებართვო საქმიანობის დასრულებისა და საბაჟო საწყობის ან/და დროებითი შენახვის საწყობის ან უბაჟო ვაჭრობის პუნქტის გაუქმების დამადასტურებელი დოკუმენტების წარმოდგენის შემდეგ, რომლითაც დასტურდება კანონმდებლობით გათვალისწინებული ვალდებულებების შესრულება;“; 

თ) ინსტრუქციიდან ამოღებულ იქნეს მე-6 მუხლის პირველი პუნქტის ,,ა“ ქვეპუნქტი;

ი) ინსტრუქციიდან ამოღებულ იქნეს მე-6 მუხლის პირველი პუნქტის ,,ი“ ქვეპუნქტი;

კ) ინსტრუქციიდან ამოღებულ იქნეს მე-6 მუხლის მე-2 პუნქტი;

ლ) ინსტრუქციიდან ამოღებულ იქნეს მე-7 მუხლის მე-2 პუნქტი;

მ) ინსტრუქციიდან ამოღებულ იქნეს მე-9 მუხლის ,,ა“ ქვეპუნქტი;

ნ) ინსტრუქციიდან ამოღებულ იქნეს მე-10 მუხლის პირველი პუნქტის ,,ა“ ქვეპუნქტი.

მუხლი 2. ბრძანება ამოქმედდეს გამოქვეყნებიდან მე-15 დღეს.

ნ. გილაური

